Wolność i Praworządność (ślōnske swobodne tumaczyniy: "Frajnizna a Prawe Rzōndzyniy") je niyistniejōnco już polityczno partyjo, kero fōngowała we Polsce. Bōła uōna zołożōno we 2005 ze mianym "Platforma Janusza Korwin-Mikkego" lo welōngu do polskigo parlamyntu. Ze listōw Platformy sztartowali znamiyńniy człōnki Unije Polityki Realnyj, nale tyż inksze, kej Andrzej Pilipiuk. Po przegranyj we welōngu, PJK-M przestało fōngować, nale partyjo niy ôstała rozwiōnzano. We 2009, po wnōtrznych problymach we UPR Janusz Korwin-Mikke ôgłośōł reaktywacyjo PJK-M. 12 listopada tygo roku bōł kōnwynt partyje, na kerym pomiynili miano na "Wolność i Praworządność" a ôbrali za prezesa Janusza Korwin-Mikkego. We welowaniu na prezidynta Polski we 2010 kandidatym partyje bōł Janusz Korwin-Mikke, kery dostoł 2,49% a zajyn sztworty plac. We tym samym roku podjynli decyzyjo ô połōnczyniu sie ze UPR. 24 marca WiP ustoł istnieć, a na nostympny dziyń powstoł Unia Polityki Realnej - Wolność i Praworządność, kero niyskorzi przemianowali na Kongres Nowej Prawicy. Program. WiP je partyjōm kōnserwatywno-liberalnōm, je za deregulacyjōm rynku, prywatyzacyjōm lazarytōw a szulōw, karōm śmiyrci a pogłōwnym podatkym. Dowo ôdpora lo małżyństwōw hōmoseksualistōw a wszyjskim ulgōm a zasiłkōm. Je to ojrosceptyczno patryjo. Prezes - Janusz Korwin-Mikke I wiceprezes - Agata Rymaszewska II wiceprezes - Jerzy Szałaciński Skarbnik - Anna Orzechowska Sekretorz - Marcin Parysz Prasowy rzecznik - Adam Król Ôficjalno neczajta WiP-u